runetrust/blame-folketinget-dk huggingface dataset:
Anne Paulin (S), 2025-05-13:
Ja, selvfølgelig er de til for at bo i.
Det støtter de nuværende regler, som vi har på området, jo sådan set også op om.
Jeg er da lige så træt, som ordføreren er, af, at der så er der eksempler på, at de her regler ikke bliver overholdt, også for mange – det medgiver jeg.
Derfor synes vi også, at det er rigtig fornuftigt, at vi får evalueringen, og at vi får kigget på, hvad vi kan gøre for at styrke det, så reglerne bliver overholdt og vi ikke får den her udvikling i eksempelvis København, hvor vi ser, at der er en masse beboelsesejendomme, som primært bliver brugt til Airbnb.
Det er selvfølgelig totalt uacceptabelt.
Lisbeth Bech-Nielsen (SF), 2025-05-13:
Når vi taler om deleøkonomi, lyder det, som om man får lidt håndører, men for nogle af dem, som bor centrale steder, f.eks. i landets hovedstad, og kan få, lad os sige 1.000 kr. pr. overnatning – det er ikke et usædvanlig beløb – er det alligevel 70.000 kr. om året, og det er jo kun, hvis man faktisk indberetter korrekt.
Jeg vil bare gerne spørge ordføreren om én ting i forhold til Socialdemokratiets holdning: Er boliger hovedsagelig til for at bo i eller ej?
Anne Paulin (S), 2025-05-13:
Det er rigtigt nok, at jeg var meget imødekommende over for ordførerens beslutningsforslag, men jeg vil også sige, at der er ting i det her, som vi bestemt ikke ser os selv i, eksempelvis det her med at gå fra 70 til 35 dage.
Der synes vi sådan set, at det er fint, at hvis folk har en lejlighed eller et hus, som de ikke selv bruger, har de mulighed for at kunne tjene nogle penge på det og stille det til rådighed for andre.
Så der er også balancer i det her, som vi bestemt ikke ser os selv i.
Lisbeth Bech-Nielsen (SF), 2025-05-13:
Der er kvarterer i København og andre store byer, hvor korttidsudlejning fylder alt for meget, hvor det er generende, og hvor man nærmest ikke møder de naboer, man i hvert fald har på papiret.
De fem initiativer her vil gøre noget ved det, og vi vil stadig væk have Airbnb i Danmark og i de større byer, men på en mere balanceret måde.
Er ordføreren bekendt med, at der ifølge ministerens egen styrelse kun har været behandlet 12 sager, og at Københavns Kommune kun kender til et eksempel på et påbud?
Det er altså ét påbud ud af alle de sager, som vi jo sikkert er mange der har hørt om.
Anne Paulin (S), 2025-05-13:
Tak for det, og tak til SF og Enhedslisten for beslutningsforslaget, som handler om strammere regler for udlejning af boliger via Airbnb og den type platforme.
Der er gode ting at sige om Airbnb og lignende platforme, som kan være med til at understøtte deleøkonomi, og at man f.eks. kan stille sit hus eller lejlighed til rådighed for andre, hvis man selv er på ferie.
Og det giver ofte nogle anderledes oplevelser at indlogere sig i et privat hjem i forhold til et hotel.
Mange steder i Europa har vi også set, at der er en massiv brug af beboelsesejendomme til korttidsleje, og det har skabt store udfordringer.
Derfor skal vi selvfølgelig hele tiden tage notits af udviklingen i Danmark og særlig i København, som har en række store udfordringer på boligmarkedet.
De nuværende regler for airbnb blev vedtaget i 2019 og er i gang med at blive evalueret, som ministeren også var inde på.
I Socialdemokratiet ser vi frem til at dykke ned i den evaluering og blive klogere på udfordringsbilledet og se, om der er tiltag, der kan være med til at styrke, at reglerne bliver overholdt, og at vi har de rette balancer mellem, at det skal være muligt at leje sin lejlighed ud i kortere perioder, når man ikke selv bruger den, og at vi ikke skal have, at der er hele boligområder, som bliver forvandlet til hotellignende steder.
Det skal selvfølgelig være steder, hvor folk kan leve deres hverdagsliv.
Så vi kvitterer for debatten, men afviser beslutningsforslaget og de balancer, der ligger i det.
Tak for ordet.
Lisbeth Bech-Nielsen (SF), 2025-05-13:
Med al respekt for spørgeren: Når man siger, at det kun er et københavnerproblem, så hvorfor skal man lave lovgivning omkring det, så er det jo, fordi problemet i høj grad er i hovedstaden og jo også i Aarhus og andre større byer.
Men helt ærligt: Når vi har tvunget københavnerne til at skulle ligge under for lovgivning, der er vedtaget her i Folketingssalen – så de ikke selv kan bestemme det på f.eks. rådhuset –
og når man fra meget brede politiske fløje siger, at det her er ved at udvikle sig til et problem, og at man ikke vil ende som Barcelona eller andre steder, hvor lokalbefolkningen er rasende og demonstrerer mod turisterne, men at man vil håndtere det her i tide, så skal der jo lovændring til.
Er ordføreren ikke enig i det?
Heidi Bank (V), 2025-05-13:
Jeg synes faktisk, at spørgeren sådan set misinformerer om det, jeg står og siger her, ved at sige, at jeg ikke synes, man skal lovgive, hvis noget vedrører København, eller hvis noget vedrører en anden del af landet specifikt.
Jeg står jo faktisk og siger, at det i særdeleshed er en hovedstadsproblemstilling, vi står med her.
Men vi mener, at det er godt, vi har en deleøkonomi i Danmark, også i forhold til vores boliger.
Når det så er sagt, synes jeg jo også, det er værd at huske på, at det altså ikke er den her deleøkonomi i forhold til boliger, der driver turismen i København.
Lisbeth Bech-Nielsen (SF), 2025-05-13:
Tak, og tak for talen.
Synes Moderaternes ordfører, at det vidner om en stor interesse fra visse andre partier, at den lov, som vi var nogle der mente skulle evalueres allerede året efter, at loven kom til verden, altså i 2020, igen i 2021, i 2022, hvor evalueringen skulle have været gennemført, og den blev heller ikke blev evalueret i 2023 og i 2024, måske knap og nap når at blive det i 2025?
Vidner det om en stor interesse for at kigge på reglerne i Moderaternes ordførers øjne?
Nanna W. Gotfredsen (M), 2025-05-13:
Tak for ordet, formand, og tak til forslagsstillerne for beslutningsforslaget.
I Moderaterne er vi som udgangspunkt positive over for, at man kan korttidsudleje sin egen bolig, f.eks. når man er på ferie.
Det er der god økonomisk fornuft i.
Nogle kan, som fru Heidi Bank sagde, gøre det af nødvendighed, andre for at få lidt ekstra til rejser osv.
Det er jo individuelt, hvad man bruger det på.
Der er jo ingen tvivl om, at det også er til gavn i en by som København, men jo også til rigtig god gavn i landdistrikterne i forhold til erhvervslivet ikke mindst.
I Moderaterne synes vi, at politik skal være mest muligt vidensbaseret.
Og så indgår vi rigtig gerne i en samtale med også både SF og Enhedslisten, for nu kan vi ikke bakke op om forslaget.
Tak for ordet.
Kristian Bøgsted (DD), 2025-05-13:
Jamen det kan vi så også høre bliver en rigtig dyr løsning, altså hvis man skal til at gøre det, men det kunne man selvfølgelig kigge på.
Men der ligger jo også mere i det; der ligger også det i det, at man også skruer ned for, hvor mange dage man så må leje sin bolig ud.
Og det er jo netop også at gå ud og ramme de folk, der godt kan finde ud at leve op til vilkårene, som de er i dag.
Så derfor bliver det et nej.
Lisbeth Bech-Nielsen (SF), 2025-05-13:
Men det, vi foreslår, er jo bare, at de data, som Airbnb allerede har – altså, hvis ordføreren har udlejet noget i 3 dage, har den tjeneste de oplysninger – skal de også indberette.
Så det kræver jo ikke noget ekstra af fuldstændig lovlydige udlejere.
Til gengæld skal de ikke, om man så må sige, være til grin for deres egne penge, fordi der er nogle andre, som snyder og bedrager, og som kan slippe af sted med det, fordi der ikke er nogen kontrolmuligheder overhovedet.
Kristian Bøgsted (DD), 2025-05-13:
Og så må vi kigge på, hvordan vi så kontrollerer det.
Jeg ser også meget frem til den evaluering, og jeg er også enig i, at hvis den skulle have været der i 2022, er det noget sent, at den måske først kommer i slutningen af i år.
Det kunne man godt have gjort hurtigere.
Men selvfølgelig skal vi gå ind og kigge på det.
Vi mener bare, at man med det her forslag faktisk også går ind og straffer ganske almindelige borgere, der rent faktisk godt kan finde ud af at overholde lovgivningen, som den er i dag, og vi mener ikke, at vi løser problemstillingen ved så at gå ind og straffe dem i forsøget på at ramme dem, der ikke kan finde ud af det.
For man skal selvfølgelig leve op til de regler, der er.
Lisbeth Bech-Nielsen (SF), 2025-05-13:
Vi hører igen: Jamen man skal jo bare overholde reglerne.
Ja, men der er jo ingen muligheder i dag for at kontrollere, at reglerne bliver overholdt, fordi der ikke er indberetningspligt.
Airbnb og lignende tjenester skal ikke indberette, hvor mange dage der bliver udlejet.
Man kan dermed ikke se, om folk udlejer mere, end de må.
Hvis man fulgte nogle af de initiativer, som vi foreslår, ville der stadig være masser af muligheder for at lave korttidsudlejning privat, men under mere ordnede forhold.
Så var der også en tidligere ordfører, der undervejs gjorde mig opmærksom på, at turistorganisationer i Thy faktisk også er meget, meget kritiske og siger: Vi har en ordnet turistbranche, som bliver totalt underløbet af det her.
Gør det ikke indtryk?
Kristian Bøgsted (DD), 2025-05-13:
Tak for ordet, og tak for forslaget.
Der er allerede blevet gået rigtig meget ned i detaljerne omkring det her forslag.
Men jeg kan sige, at i Danmarksdemokraterne mener vi overordnet set, at hvis man overholder lovgivningen, er det ikke statens opgave at blande sig i, hvad man bruger sin bolig til.
Der er udfordringer på området, og det skal vi selvfølgelig have kigget på.
Hvordan er det så, vi løser det?
Vi mener ikke, at vi går ind og løser problemet med det forslag, der ligger her.
Der mener vi faktisk, at vi går ind og straffer ganske almindelige danskere, der prøver at få lidt ekstra ud af deres bolig.
Vi gør det ikke nemmere for dem; vi gør det sværere.
Og det mener vi ikke er på sin plads, fordi der er nogle få, der ikke kan finde ud af det.
I yderste konsekvens kan det også få indflydelse på, hvordan turister ser Danmark som turistdestination.
Så alt i alt kan Danmarksdemokraterne ikke støtte forslaget.
Heidi Bank (V), 2025-05-13:
Jamen det er klart, at reglerne skal overholdes.
Reglerne er jo også sådan i dag, at man ikke må udleje sin bopæl hele året og bare have en form for proformabopæl.
Altså, det er jo ikke sådan, reglerne er.
Det er klart, at det handler om dem, der overtræder den nuværende lovgivning, altså de regler, vi har på området – det er da dem, vi skal ind at ramme, hvis der skal gøres noget.
Det er jo sådan set også det, jeg hører ministeren være åben for.
Lisbeth Bech-Nielsen (SF), 2025-05-13:
Det lægger i hvert fald et massivt pres på visse boligforeninger og andelsforeninger, hvor man oplever, at man stort set aldrig ser den person, der på papiret skulle være ens nabo, fordi det er blevet til et de facto hotel, men uden den regulering, som hotellerne i Danmark er underlagt.
Gør det ikke indtryk på et erhvervsvenligt parti som Venstre, at Dansk Erhverv mange, mange gange har slået i bordet og sagt: Kom nu og hjælp os; vi synes, det her er så unfair, uretfærdigt.
Og en evaluering, der skulle have været lavet i 2022, er stadig ikke blevet lavet.
Morten Dahlin (V), 2025-05-13:
Det var simpelt hen ikke engang for at undgå at svare på spørgsmålet.
Jeg glemte det simpelt hen.
Vi regner med, at evalueringen er færdig i år, så det er ikke noget, der kommer til at tage meget, meget lang tid.
Jeg tager meget gerne en drøftelse, efter at evalueringen er færdig, og skal nok også sikre, at den bliver oversendt til det relevante udvalg, og så kan vi have en politisk dialog om, hvad der skal ske efterfølgende.
Theresa Scavenius (UFG), 2025-05-13:
Udfordringen er jo, at de kommunale repræsentanter ikke agerer på baggrund af kommunalbestyrelserne.
Det vil sige, at hvis du sidder i en kommune enten som kommunalrådsmedlem eller borger, har du faktisk ikke nogen direkte adgang til at lave sundhedspolitik.
Derudover har de kommunale medlemmer jo også dårligere forhold for aktindsigt i sager osv. i forhold til de regionale medlemmer.
Det vil sige, at det her jo er en klar nedprioritering af de kommunale medlemmer.
I forhold til det her med at kommunerne kommer til at have meget ansvar, vil jeg sige, at jeg ikke helt forstår, hvor ordføreren får det fra, for der står jo netop, at mange områder – vi ved det godt nok ikke præcist endnu – sandsynligvis vil flytte fra det kommunale til det regionale.
Det vil sige, at kommunerne mister både budget og politisk magt over en hel masse områder.
Søren Egge Rasmussen (EL), 2025-05-13:
Det vil selvfølgelig være godt, hvis det er noget, der står lige for døren, og vi ligesom ved, at der kommer en drøftelse af, hvad det er for nogle regler, som måske kunne ændres, sådan at loven bliver overholdt.
Så kunne jeg godt tænke mig at høre, om den der evaluering er noget, ministeren indkalder til brede forhandlinger om.
Eller hvad er det, ministeren går efter?
Morten Dahlin (V), 2025-05-13:
Tak for spørgsmålet.
I forhold til den første del var det faktisk en ret væsentlig pointe i mit argument for at forkaste en del af det her beslutningsforslag, at man med det her beslutningsforslag vil svække incitamentet til at leje sin bolig ud gennem en platform, der rent faktisk indberetter lejeindtægterne.
For hvis du bare gør det selv, er der én grænse for, hvor mange dage du må leje ud.
Hvis du gør det gennem en platform, der rent faktisk indberetter, så er der en højere grænse.
Det system er jo skabt tilbage i 2019 af os her i Folketinget for at give et incitament til, at man bruger de platforme, der indberetter lejeindtægterne, og det er også en af årsagerne til, at vi ikke kan støtte forslaget i dag.
Jeg deltager meget gerne i en debat om, hvilke værktøjer der skal til for at håndhæve det her, for der er jo nogle regler.
Grænsen er på 70 dage, og mig bekendt – og det kan være, at jeg ikke er fuldt opdateret – har hverken København, Odense eller Aarhus hævet den til de 100 dage, der er inden for rammen.
Derfor er det 70 dage, der er grænsen.
Loven skal overholdes, og noget kunne godt tyde på, at det er vi ikke gode nok til at sikre i dag.
Derfor tager vi meget gerne en dialog om, hvordan vi gør det bedre, når evalueringen er færdig.
Søren Egge Rasmussen (EL), 2025-05-13:
Det er mit indtryk, at der er en del sommerhusudlejning, som kører via bureau, og som fungerer rigtig godt.
Det er måske også drevet af, at hvis man vælger at gøre det via et bureau, kan man have en større skattefri indtægt.
Jeg synes, at det er værd at se på, om ikke det kunne give inspiration til at håndhæve nogle strammere regler for airbnb, altså når det drejer sig om en helårsbolig, som vi skal finde en beskatning af.
Ministeren har helt sikkert ret i, at der er en håndhævelse af gældende regler, som ikke bliver foretaget ordentligt, og det er derfor, jeg synes, at man egentlig bør se grundigt på, om ikke kommunerne skal have nogle flere redskaber til at håndtere det.
Jeg tror, at airbnb et problem i de tre største byer i Danmark, hvor der er nogle naboer, som synes, at det har nået et omfang, som ikke hører hjemme i et beboelseskvarter.
Kan ministeren sige noget om, hvornår den evaluering er færdig?
Morten Dahlin (V), 2025-05-13:
Jo, det gør det, og det er også derfor, at jeg her i dag, jeg tror nu for tredje gang, melder mig klar til, at når evalueringen er færdig, skal vi kigge på, om vi har de rigtige værktøjer i lovgivningen for at sikre, at lovgivningen bliver overholdt.
For der er nogle lofter i dag, og det er der jo af flere hensyn.
Det er der jo først og fremmest af hensyn til, at boliger er noget, man bor i, men de er der selvfølgelig også for at sikre, at man ikke tager boliger og laver dem om til erhvervsejendomme og så lejer ud på unfair konkurrencevilkår i forhold til de danske hoteller.
Så jo, det gør indtryk, og jeg prøver at finde den rette balance her, og når evalueringen er færdig, tager jeg meget gerne en dialog om, om værktøjerne er de rette for at sikre, at loven er overholdt.
Lisbeth Bech-Nielsen (SF), 2025-05-13:
På en konference, som ministeren deltog i sidste år, deltog branchedirektør i Dansk Erhverv Lars Ramme Nielsen også og udtalte: »Vi er virkelig trætte af at betale regningen for de udfordringer, som Airbnb skaber.«
Gør det ikke indtryk på ministeren fra et erhvervsvenligt parti, at Dansk Erhverv og en stor del af erhvervslivet og hotellerne og HORESTA og andre organisationer siger, at de synes simpelt hen, at det er unfair konkurrence, og at man som minimum bør håndtere de overtrædelser af loven, der er i dag?
Morten Dahlin (V), 2025-05-13:
Tak for spørgsmålet, om end der også var dele af det, der var en lille smule polemiske.
Jeg er meget glad for også at være minister for byer, og jeg prøvede faktisk i min tale at redegøre for, hvorfor jeg synes, det her er et spørgsmål om at finde den rigtige og balancerede tilgang, hvor vi på den ene side er glade for, at vi har en deleøkonomisk platform som Airbnb, der gør, at helt almindelige danskere og helt almindelige københavnere, når de er på ferie, kan leje deres bolig ud, så der kan komme nogle turister hertil og de samtidig kan tjene en skilling til.
Altså, vi skal huske, at Airbnb og platformene giver helt vildt mange almindelige mennesker en mulighed for at tjene en ekstra skilling.
Det har jeg ikke tænkt mig at forbyde dem, det synes jeg faktisk er en rigtig god idé.
På den anden side, og det var det, som jeg prøvede at tilkendegive, er der nogle problemer.
Som jeg ser det, er det ikke så meget med, hvordan loven er skruet sammen, men mere med, om den bliver overholdt.
Altså, der er jo et loft for, hvor meget du må leje din bolig ud, og det bliver ikke godt nok overholdt i dag.
Derfor er der nu en evaluering af reglerne i gang.
Når den evaluering er færdig, vil jeg gerne forpligte mig til, at vi tager en dialog om, om der skal nye værktøjer til for at sikre, at reglerne bliver overholdt, så begge sider af spektret er repræsenteret, og så vi finder den rette balance.
Lisbeth Bech-Nielsen (SF), 2025-05-13:
Ministerens omsorg for Airbnb og lignende tjenester er jo rørende, men ministeren skylder jo også at sige fra Folketingets talerstol, hvad der netop står i vores forslag, nemlig at de omkostninger forbundet med at lave et it-system og indberette selvfølgelig skal tilfalde Airbnb og lignende tjenester.
Det er jo også det, der er lagt op til i EU-direktivet, altså at man netop skal have nogle regler for korttidsudlejning, fordi vi kan se, hvordan udviklingen har været i en lang række europæiske byer.
Jeg synes simpelt hen ikke, ministeren forholder sig til den virkelighed, der er i flere store byer.
Jeg ved ikke, om det er, fordi ministeren hellere vil være minister for landdistrikter den for landdistrikter og byer.
Jeg ved, at ministeren er bekendt med, at når man laver stikprøvekontroller, er der stort set ingen udlejere, som har indberettet korrekt.
Hvorfor ikke pålægge Airbnb og lignende tjenester den indberetningspligt?
Peter Kofod (DF), 2025-05-13:
Tak for det.
Det her er jo et ret komplekst forslag, og det er et ret vidtgående forslag.
Vi har også meget sent i behandlingen af det her forslag fået ny information, i hvert fald i Dansk Folkepartis gruppe, og den vil vi gerne have uddybet.
Derfor synes vi, at det kun er på sin plads, at vi måske tager det her til en tur tilbage i udvalget, inden Folketinget får lov til at behandle det igen ved tredjebehandlingen.
Så det vil jeg gerne på Dansk Folkepartis vegne bede om.
Nanna W. Gotfredsen (M), 2025-05-13:
Sådan noget med at redegøre for andres subjektive – er det jo – interesser og motiver osv., synes jeg faktisk man skal afholde sig fra.
Jeg har ikke talt med nogen om, hvorvidt der er nogle interesser her, der ikke er rimelige, men jeg vil da kaste mig ud i det.
Jeg synes da generelt, at evalueringer skulle gå hurtigere, særlig når man har særlige mål med dem.
Lisbeth Bech-Nielsen (SF), 2025-05-13:
Ja, specielt også, når det drejer sig om et område, der er kontroversielt og allerede var det, da vi lavede loven i 2019, hvor man så sagde: Okay, men så kommer der en evaluering et par år efter.
Så synes jeg faktisk – og det står helt for egen regning – at det er lidt at gøre grin med Folketinget, at der så ikke kommer en evaluering.
Jeg ved ikke, hvornår den nuværende evaluering har været sat i gang.
Måske har beslutningsforslaget her sat lidt fut under det.
Det ved vi ikke.
Men jeg synes ikke, det er rimeligt, man ikke overholder de frister, man har givet sig selv.
Anne Paulin (S), 2025-05-13:
Det kan vi sådan set også godt.
Vi kan godt se, at der er brug for, at vi får kigget på værktøjer i forhold til at sikre, at vi kan få mere blandede byer.
Vi afviser beslutningsforslaget her, fordi regeringen jo også er i gang med at arbejde på et boligpolitisk udspil.
Så vi kommer jo til at vende tilbage til diskussionerne om, hvad det så er for nogle værktøjer, der skal tages fat på, for at vi netop sikrer det her med en mere hensigtsmæssig byudvikling.
Søren Egge Rasmussen (EL), 2025-05-13:
Okay, ligefrem at afvise vores forslag om at pålægge regeringen at lave nogle ændringer, sådan at man kunne give kommunerne nogle flere redskaber, er imponerende.
Jeg lytter mig til, at der i de større danske byer, bl.a. i København og Aarhus, er et ønske om, at man på rådhusene kan lave mere planlægning, at man har flere redskaber.
Der må man bare sige, at med alt den private udlejning, der opføres i København i øjeblikket, er man ikke inde i noget, som sikrer en blandet by.
Vi har så en for dårlig lovgivning, så man ikke kan sikre, at de bliver opført hurtigt.
Vi ender med, at det er de private udlejningsboliger, som opføres først, og så halter det med de almene boliger.
Så får vi nogle kvarterer, hvor der står nogle byggefelter, som ikke er bebygget.
Altså, jeg synes virkelig, der er brug for nogle ændringer, nogle flere redskaber for kommunerne.
Jeg undrer mig over, at Socialdemokratiet ikke kan se, at der er brug for at give kommunerne bedre redskaber.
Anne Paulin (S), 2025-05-13:
Tak for det, og tak til SF og Enhedslisten for beslutningsforslaget her.
Med B 155 foreslås der ændringer af planloven, så kommunerne får mulighed for at kunne stille krav om henholdsvis en vis andel af ejerboliger og en vis andel af andelsboliger i lokalplanerne, ligesom man kan med almenboliger i dag.
I Socialdemokratiet deler vi den bekymring, som forslagsstillerne giver udtryk for, i forhold til den nuværende byudvikling i de største byer, som ikke tilskynder tilstrækkeligt til, at vi får en blandet by.
Det er jo også italesat i regeringsgrundlaget, at vi har brug for at sætte ind for at skabe en mere blandet by.
Det er derfor også en problemstilling, som regeringen kommer til at vende tilbage til i den kommende tid, som ministeren også var inde på, herunder hvordan man kan understøtte en blandet by og samtidig sikre, at der så fortsat kommer til at blive bygget, men på en mere hensigtsmæssig måde.
Vi afviser beslutningsforslaget, som det ligger her, men vi ser frem til videre drøftelser af, hvordan vi kan sikre en mere hensigtsmæssig byudvikling i de store byer.
Tak for ordet.
Morten Dahlin (V), 2025-05-13:
Modtaget.
Søren Egge Rasmussen (EL), 2025-05-13:
Jeg har ikke lovprist det at eje sin egen bolig; jeg har sådan set udtrykt mig positivt omkring, at det er godt, hvis folk vælger at bo i en bolig, som de ønsker at bo i i mange år, og som de har råd til at bo i i mange år, og at det sådan set præger et lokalsamfund på en god måde, hvis der er mange mennesker, der sådan set er tilfredse med at bo i et område.
Det kan så gøre, at de hen over deres liv skifter imellem nogle forskellige ejerformer i den bolig, som de har behov for.
Det er sådan set det, som er styrken ved at have en blandet by, hvor folk kan blive boende i deres lokalområde.
Det er det, jeg har udtrykt mig positivt om.